El xou musical per a grans i menuts, ‘El reino del León’, tindrà lloc demà als jardins de la Gerència
11 d’agost 2021

![Imagen sin texto alternativo.](/media/qqanqy5z/95-c_elreinoleon.jpg)  
  

La Delegació de Festes i Cultura Popular de l'Ajuntament de Sagunt ha organitzat per a demà, dijous 12 d'agost, el xou musical _El reino del León_. Es tracta d'un espectacle per a grans i xicotets, que forma part de la programació d’Estiu a la Fresca al Port de Sagunt. 

  

La funció tindrà lloc als jardins de la Gerència (entrada per l'avinguda Jerónimo Roure) a les 19.30 hores. Les entrades, que eren gratuïtes, es van esgotar en menys d'una hora. 

  

_El reino del León_ és un tribut a _El Rey León_. Una nova adaptació que respecta els valors de la història original. Conta la història del xicotet lleó que ha de convertir-se en el senyor del seu regne malgrat tots els imprevistos que sorgixen pel camí. Per sort no estarà sol, ja que comptarà amb l'ajuda dels seus grans amics de la infància, els quals l’acompanyaran durant la gran aventura de la seua vida.

  

Lleons, gaseles, ocells, senglars, micos i molts més animals units intentaran aconseguir la pau i l'harmonia que els van robar. Encara que no ho tindran gens fàcil, perquè les malvades hienes faran el possible perquè la foscor continue apoderant-se de tots ells.

  

La interacció del públic és un ingredient fonamental en este musical, ja que sempre es busca trencar eixa barrera freda que separa l'escenari de les butaques, traslladant els assistents a un món ple de màgia i il·lusió. _El reino del León_ sorprendrà amb les seues coreografies originals, les veus en directe, cançons inèdites, el seu vestuari immillorable, l'espectacular posada en escena i l'humor que despleguen els seus intèrprets.

Es prendran per part de l'organització totes les mesures sanitàries de prevenció enfront de la Covid-19. Així mateix, el públic assistent ha de complir igualment amb les mesures de prevenció, amb les següents condicions: ús obligatori de màscara, gel hidroalcohòlic en l'entrada, no fumar, _vapear_, menjar o beure (a excepció d'aigua), estar asseguts en els seus seients i mantindre la distància de seguretat entre no convivents.

  

  

*   [](http://www.facebook.com/sharer.php?u=https://aytosagunto.es/va/actualitat/el-xou-musical-per-a-grans-i-menuts-el-reino-del-leon-tindra-lloc-dema-als-jardins-de-la-gerencia/ "Facebook")
*   [](http://twitter.com/share?url=https://aytosagunto.es/va/actualitat/el-xou-musical-per-a-grans-i-menuts-el-reino-del-leon-tindra-lloc-dema-als-jardins-de-la-gerencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-xou-musical-per-a-grans-i-menuts-el-reino-del-leon-tindra-lloc-dema-als-jardins-de-la-gerencia/ "Linked In")
*   [](mailto:?body=https://aytosagunto.es/va/actualitat/el-xou-musical-per-a-grans-i-menuts-el-reino-del-leon-tindra-lloc-dema-als-jardins-de-la-gerencia/)